【明報專訊】政府早前提出建議,改建科學館為國家發展和成就館,後來決定另覓選址。立法會教育界議員朱國強噚日喺立法會會議上建議,選址可以揀北部都會區。文化體育及旅遊局長楊潤雄話,當局仍打算喺市區設館,認為可以將國家成就展示畀遊客睇。
鄉議局主席劉業強亦提出口頭質詢,關注加強愛國主義教育,包括考慮喺北都興建國家共產黨歷史展覽館、抗戰博物館,以及展示國家發展和成就嘅專館。
政制及內地事務局長曾國衞話,香港海防博物館9月會改設為「香港抗戰及海防博物館」,並會推出一系列與抗戰相關嘅教育及推廣活動,加強推廣抗戰歷史及東江縱隊港九大隊喺抗戰期間所作貢獻;康文署「弘揚中華文化辦公室」與海防館同月會喺北都有關抗戰歷史嘅地點舉辦導賞活動,亦會研究利用西貢、元朗及中區嘅抗日遺址同埋紀念設施設計導賞活動,以提高市民對抗日歷史嘅認識及興趣。
至於國家發展和成就館,佢話會就設計同內容,徵詢及參考國家相關部委或博物館嘅意見及資料,重申康文署正與發展局等部門商討選址。